Paġna F'dawn il-linji gwida, il-Kummissjoni tistabbilixxi l-kundizzjonijiet li skonthom l-għajnuna mill-Istat għas-salvataġġ u r-ristrutturar ta' impriżi mhux finanzjarji f'diffikultà tista' tiġi kkunsidrata kumpatibbli mas-suq intern abbażi tal-Artikolu 107(3)(c) tat-Trattat dwar il-Funzjonament tal-Unjoni Ewropea. F'din il-Komunikazzjoni, il-Kummissjoni ħabbret tliet objettivi marbutin mal-immodernizzar tal-kontroll tal-għajnuna mill-Istat: biex jitrawwem it-tkabbir sostenibbli, intelliġenti u inklużiv f'suq intern kompetittiv; biex ir-regoli jiġu ssimplifikati u d-deċiżjonijiet jittieħdu aktar malajr. B'mod partikolari, il-Komunikazzjoni sejħet għal approċċ komuni fir-reviżjoni tal-linji gwida u l-oqfsa differenti, li jkun ibbażat fuq it-tisħiħ tas-suq intern, il-promozzjoni ta' effikaċja ikbar fl-infiq pubbliku permezz ta' kontribut aħjar tal-għajnuna mill-Istat għall-objettivi ta' interess komuni u fuq skrutinju akbar fuq l-effett ta' inċentiv, il-limitazzjoni tal-għajnuna għall-inqas possibbli u l-evitar tal-effetti negattivi potenzjali tal-għajnuna fuq il-kompetizzjoni u l-kummerċ. L-għajnuna għas-salvataġġ u r-ristrutturar hija waħda mill-aktar tipi ta' għajnuna mill-Istat li toħloq distorsjoni. Huwa stabbilit sew li s-setturi tal-ekonomija li jirnexxu jesperjenzaw tkabbir fil-produttività mhux għax l-impriżi kollha preżenti fis-suq isiru aktar produttivi, iżda għax l-impriżi li huma aktar effiċjenti u avvanzati teknoloġikament jikbru għad-detriment ta' dawk li huma anqas effiċjenti jew li għandhom prodotti antikwati. Il-ħruġ mis-suq tal-impriżi li huma anqas effiċjenti jipperemetti lill-kompetituri tagħhom li jkunu aktar effiċjenti li jikbru u jirritornaw l-assi fis-suq, fejn ikunu jistgħu jiġu applikati għal użi aktar produttivi. Bl-interferenza tagħha f'dan il-proċess, l-għajnuna għas-salvataġġ u r-ristrutturar tista' xxekkel b'mod sinifikanti t-tkabbir ekonomiku fis-setturi kkonċernati. Konsegwentement, l-impriżi għandhom ikunu eliġibbli għall-għajnuna mill-Istat meta dawn ikunu eżawrixxew l-għażliet kollha tas-suq biss, u fejn tali għajnuna tkun neċessarja biex jintlaħaq objettiv ta' interess komuni ferm definit. Skont dawn il-linji gwida, l-impriżi għandhom jitħallew jirċievu l-għajnuna darba fi żmien għaxar snin (il-prinċipju "tal-ewwel u l-aħħar darba"). Tħassib ieħor huwa l-problema ta' periklu morali maħluqa mill-għajnuna mill-Istat. L-impriżi li jantiċipaw li x'aktarx jiġu salvati meta jiltaqgħu mad-diffikultajiet, jistgħu japplikaw strateġiji ta' negozju li huma riskjużi żżejjed u mhux sostenibbli. Barra minn hekk, il-prospett tal-għajnuna għas-salvataġġ u r-ristrutturar għal impriża partikolari jista' jnaqqas b'mod artifiċjali l-kost tal-kapital tagħha, u b'hekk din tingħata vantaġġ kompetittiv mhux xieraq fis-suq. L-għajnuna mill-Istat biex jiġu salvati u rristrutturati l-impriżi li jiltaqgħu mad-diffikultajiet, tista' ddgħajjef ukoll is-suq intern billi tittrasferixxi proporzjon mhux xieraq mill-piż tal-aġġustament strutturali u l-problemi soċjali u ekonomiċi assoċjati fuq Stati Membri oħrajn. Fiha nnifisha din mhix ħaġa mixtieqa u tista' tagħti lok għal tlielaq għal sussidju ta' ħela fost l-Istati Membri. Għajnuna bħal din tista' twassal ukoll għall-ħolqien ta' ostakli għad-dħul u tpoġġi f'periklu l-inċentivi għall-attivitajiet transfruntieri, kontra l-objettivi tas-suq intern. Meta l-għajnuna tieħu forma ta' assistenza għal-likwidità li tkun limitata kemm fl-ammont u kemm fit-tul taż-żmien li għalih tingħata, it-tħassib dwar l-effetti ta' ħsara potenzjali tagħha jonqos ħafna, u dan jippermetti li din tiġi approvata b'kundizzjonijiet anqas stretti. Filwaqt li għajnuna bħal din, fil-prinċipju, tista' tintuża biex tappoġġja proċess sħiħ ta' ristrutturar, il-limitazzjoni tal-għajnuna għas-salvataġġ għal perjodu ta' sitt xhur tfisser li dan jiġri rarament, minflok, l-għajnuna għas-salvataġġ ġeneralment tiġi segwita minn għajnuna għar-ristrutturar. Meta l-għajnuna lill-fornituri tas-servizzi ta' interess ekonomiku ġenerali ("SIEĠ") f'diffikultà taqa' taħt dawn il-linji gwida, il-valutazzjoni għandha titwettaq skont il-prinċipji standard tal-linji gwida. Madankollu, l-applikazzjoni speċifika ta' dawn il-prinċipji għandha tiġi adattata fejn ikun neċessarju biex tiġi kkunsidrata n-natura speċifika tas-SIEĠ, u b'mod partikolari, il-bżonn li tiġi żgurata l-kontinwità tal-għoti tas-servizz skont l-Artikolu 106(2) tat-Trattat. L-esperjenza tal-Kummissjoni rigward is-salvataġġ u r-ristrutturar tal-istituzzjonijiet finanzjarji waqt il-kriżi finanzjarja u ekonomika wriet li regoli speċifiċi applikabbli għas-settur finanzjarju jistgħu jkunu ta' benefiċċju minħabba l-karatteristiċi speċifiċi tal-istituzzjonijiet finanzjarji u tas-swieq finanzjarji. L-impriżi koperti minn regoli speċifiċi għas-settur finanzjarju huma għalhekk esklużi mill-kamp ta' applikazzjoni ta' dawn il-linji gwida. Stat Membru li jipproponi li jagħti għajnuna lil impriża skont dawn il-linji gwida jrid juri abbażi ta' raġunijiet oġġettivi li l-impriża kkonċernata tinsab f'diffikultà skont it-tifsira ta' din it-taqsima, u tkun suġġetta għad-dispożizzjonijiet speċifiċi dwar l-għajnuna għas-salvataġġ u l-appoġġ temporanju għar-ristrutturar fil-punt 29. Għall-finijiet ta' dawn il-linji gwida, impriża tkun ikkunsidrata li hija f'diffikultà meta, mingħajr l-intervent tal-Istat, tkun kważi ċertament ikkundannata li tagħlaq l-operat tagħha fit-terminu taż-żmien qasir jew medju. Għaldaqstant, impriża tkun ikkunsidrata li qiegħda f'diffikultà jekk ikun hemm tal-inqas waħda minn dawn iċ-ċirkostanzi: Meta l-impriża tkun suġġetta għal proċedimenti kollettivi ta' insolvenza jew tkun tissodisfa l-kriterji skont il-liġi domestika tagħha biex titqiegħed fi proċedimenti kollettivi ta' insolvenza fuq talba tal-kredituri tagħha. Fil-każ ta' impriża li mhix SME, meta fl-aħħar sentejn: id-dejn kontabilistiku tal-impriża meta mqabbel mal-proporzjon ta' ekwità jkun akbar minn 7,5 u il-proporzjon tal-kopertura tal-imgħax tal-EBITDA tal-impriża jkun taħt il-1,0. Impriża li tkun għada kif inħolqot ma tkunx eleġibbli għall-għajnuna skont dawn il-linji gwida, anki jekk il-pożizzjoni finanzjarja inizjali tagħha ma tkunx sikura. Dan huwa l-każ, pereżempju, meta impriża ġdida tinħoloq mil-likwidazzjoni ta' impriża preċedenti jew sempliċement tieħu l-assi ta' dik l-impriża. Fil-prinċipju, impriża tkun ikkunsidrata bħala waħda maħluqa reċentement għall-ewwel tliet snin wara l-bidu tal-operat tagħha fil-qasam ta' attività relevanti. Huwa biss wara dan il-perjodu li din issir eleġibbli għall-għajnuna skont dawn il-linji gwida, sakemm: tikkwalifika bħala impriża f'diffikultà skont dawn il-linji gwida, u Kumpanija li tagħmel parti minn grupp ta' negozji akbar jew li tkun ser tiġi akkwistata minn grupp ta' negozji akbar, normalment ma tkunx eleġibbli għall-għajnuna skont dawn il-linji gwida, ħlief fejn ikun jista' jintwera li d-diffikultajiet tal-kumpanija jkunu intrinsiċi u ma jkunux ir-riżultat ta' allokazzjoni arbitrarja tal-kostijiet fil-grupp, u li d-diffikultajiet ikunu serji wisq biex jiġu indirizzati mill-grupp innifsu. Fejn kumpanija f'diffikultà toħloq sussidjarja, is-sussidjarja, flimkien mal-kumpanija f'diffikultà li tikkontrollaha, jiġu kkunsidrati bħala grupp u jkunu jistgħu jirċievu l-għajnuna skont il-kundizzjonijiet stipulati f'dan il-punt. Minħabba li l-eżistenza nnifisha tal-impriża tkun ipperikolata, impriża f'diffikultà ma tistax tkun ikkunsidrata bħala mezz adattat għall-promozzjoni ta' objettivi oħrajn ta' politika pubblika, sakemm il-vijabbiltà tagħha tiġi żgurata. Konsegwentement, il-Kummissjoni tikkunsidra li l-għajnuna għall-impriżi f'diffikultà tista' tikkontribwixxi għall-iżvilupp ta' attivitajiet ekonomiċi mingħajr ma taffettwa ħażin il-kummerċ sal-punt li jmur kontra l-interess komuni, dejjem jekk il-kundizzjonijiet stabbiliti f'dawn il-linji gwida jiġu ssodisfati, anki jekk din l-għajnuna tingħata skont skema li diġà tkun ġiet awtorizzata. Għadd ta' regolamenti u komunikazzjonijiet fil-qasam tal-għajnuna mill-Istat u f'oqsma oħra, għaldaqstant, jipprojbixxu lill-impriżi f'diffikultà milli jirċievi l-għajnuna. Għall-finijiet ta' dawn ir-regolamenti u l-komunikazzjonijiet, u sakemm ma jiġix speċifikat mod ieħor fihom: "impriżi f'diffikultà" jew "ditti f'diffikultà" għandhom jiġu interpretati bħala impriżi f'diffikultà skont il-punt 20 ta' dawn il-linji gwida, u SME li tkun ilha li twaqqfet anqas minn tliet snin ma tiġix ikkunsidrata li hija f'diffikultà jekk ma tissodisfax il-kundizzjoni stipulata fil-punt 20(c). Dawn il-linji gwida jittrattaw tliet tipi ta' għajnuna: għajnuna għas-salvataġġ, għajnuna għar-ristrutturar u appoġġ temporanju għar-ristrutturar. L-għajnuna għas-salvataġġ min-natura tagħha hija għajnuna urġenti u temporanja. L-objettiv prinċipali tagħha huwa li impriża li jkollha l-problemi tinżamm vijabbli għal dak iż-żmien qasir meħtieġ sakemm jitfassal pjan ta' ristrutturar jew ta' likwidazzjoni. Il-prinċipju ġenerali huwa li l-għajnuna għas-salvataġġ tippermetti li jingħata appoġġ temporanju lill-impriża li tkun qed taffaċċja deterjorament serju fis-sitwazzjoni finanzjarja tagħha, li tinvolvi kriżi ta' likwidazzjoni akuta jew ta' insolvenza teknika. Appoġġ temporanju bħal dan għandu jippermetti li jkun hemm żmien biex jiġu analizzati ċ-ċirkostanzi li jkunu kkawżaw id-diffikultajiet u biex jiġi żviluppat pjan xieraq biex jiġu rrimedjati dawn id-diffikultajiet. L-għajnuna għar-ristrutturar ħafna drabi tinvolvi assistenza aktar permanenti, u tkun trid terġa' ġġib lill-benefiċjarju vijabbli fuq terminu twil abbażi ta' pjan ta' ristrutturar fattibbli, koerenti u li jestendi 'l bogħod, filwaqt li fl-istess ħin tippermetti li jkun hemm il-kontribuzzjoni proprja u l-qsim tal-piżijiet adegwati, u tillimita d-distorsjonijiet potenzjali tal-kompetizzjoni. L-appoġġ temporanju għar-ristrutturar huwa għajnuna ta' likwidità maħsuba biex tappoġġja r-ristrutturar ta' impriża billi jingħataw il-kundizzjonijiet meħtieġa sabiex il-benefiċjarju jkun jista' jfassal u jimplimenta azzjoni xierqa biex terġa' tinkiseb il-vijabbiltà fit-tul. L-appoġġ temporanju għar-ristrutturar jista' jingħata biss lill-SMEs u lil impriżi pubbliċi iżgħar. B'deroga mill-punt 19, l-għajnuna għas-salvataġġ kif ukoll, fil-każ ta' SMEs u impriżi pubbliċi iżgħar, l-appoġġ temporanju għar-ristrutturar jista' jingħata wkoll lil impriżi li mhumiex f'diffikultà skont it-tifsira tal-punt 20, li madankollu jkollhom ħtieġa ta' likwidità akuta minħabba ċirkostanzi eċċezzjonali u imprevisti. Ir-ristrutturar normalment jimplika t-tnaqqis jew l-abbandun tal-attivitajiet affettwati. Tnaqqis bħal dan ħafna drabi jkun neċessarju fl-interess tar-razzjonalizzazzjoni u l-effiċjenza, pjuttost differenti minn kull tnaqqis fil-kapaċità li jista' jkun meħtieġ bħala kundizzjoni biex tingħata l-għajnuna. Irrelevanti mir-raġunijiet sottostanti, miżuri bħal dawn ġeneralment iwasslu għal tnaqqis fil-forza tax-xogħol tal-benefiċjarju. Il-leġiżlazzjoni tal-Istati Membri dwar ix-xogħol tista' tinkludi skemi tas-sigurtà soċjali li skonthom ċerti benefiċċji jitħallsu direttament lill-impjegati li jkunu ngħataw is-sensja. Skemi bħal dawn ma għandhomx jitqiesu bħala għajnuna tal-Istat li taqa' fil-kamp ta' applikazzjoni tal-Artikolu 107(1) tat-Trattat. L-obbligi li tidħol għalihom impriża skont il-leġiżlazzjoni dwar l-impjiegi jew il-ftehimiet kollettivi mat-trejdunjins biex jingħataw ċerti benefiċċji lill-ħaddiema ssensjati bħalma huma l-pagamenti tas-sensji jew il-miżuri sabiex tiżdied l-impjegabilità tagħhom, huma parti mill-kostijiet normali tan-negozju li impriża jkollha tħallas mir-riżorsi tagħha stess. Minħabba dan, kull kontribuzzjoni mill-Istat għal dawn il-kostijiet għandha titqies bħala għajnuna. Dan huwa minnu sew jekk il-pagamenti jsiru direttament lill-impriża u sew jekk dawn jiġi amministrati lill-impjegati permezz ta' aġenzija tal-gvern. Minbarra l-għoti ta' appoġġ finanzjarju dirett, din l-għajnuna ġeneralment tingħata b'rabta ma' skema ta' ristrutturar partikolari għat-taħriġ, l-għoti tal-pariri u l-għajnuna prattika sabiex jinstab impjieg alternattiv, l-għajnuna għar-rilokazzjoni, u t-taħriġ professjonali, kif ukoll għajnuna għall-impjegati li jkunu jixtiequ jibdew negozju ġdid. Minħabba li dawn il-miżuri, li jżidu l-impjegabilità tal-ħaddiema ssensjati, ikomplu jilħqu l-objettiv biex it-tbatija soċjali tonqos, il-Kummissjoni b'mod konsistenti taqbel ma' din it-tip ta' għajnuna meta tingħata lil impriżi f'diffikultà. Iċ-ċirkostanzi li skonthom l-għajnuna mill-Istat lil impriżi f'diffikultà tkun tista' tiġi approvata bħala kumpatibbli mas-suq intern huma stipulati fl-Artikolu 107(2) u (3) tat-Trattat. Skont l-Artikolu 107(3)(c), il-Kummissjoni għandha s-setgħa tawtorizza "għajnuna maħsuba biex tiffaċilita l-iżvilupp ta' ċerti attivitajiet ekonomiċi (...) dejjem jekk din l-għajnuna ma tfixkilx il-kundizzjonijiet tal-kummerċ sal-punt li tkun kuntrarja għall-interess komuni". B'mod partikolari, dan jista' jkun il-każ fejn l-għajnuna tkun meħtieġa biex tirrimedja d-differenzi kkawżati minn nuqqasijiet tas-suq jew biex tiżgura koeżjoni ekonomika u soċjali. Fil-valutazzjoni tagħha dwar jekk l-għajnuna nnotifikata tkunx tista' titqies bħala kumpatibbli mas-suq intern, il-Kummissjoni ser tikkunsidra jekk ikunx intlaħaq kull wieħed minn dawn il-kriterji: kontribuzzjoni għal objettiv ta' interess komuni ferm definit: miżura ta' għajnuna mill-Istat trid timmira għal objettiv ta' interess komuni skont l-Artikolu 107(3) tat-Trattat (it-Taqsima 3.1). ħtieġa ta' intervent mill-Istat: miżura ta' għajnuna mill-Istat trid tkun immirata lejn sitwazzjoni fejn l-għajnuna tista' ġġib titjib materjali li s-suq innifsu ma jkunx jista' jikseb, pereżempju billi jiġi rrimedjat falliment tas-suq jew jiġi indirizzat tħassib dwar l-ekwità jew il-koeżjoni (it-Taqsima 3.2). l-adegwatezza tal-miżura ta' għajnuna ma tiġix ikkunsidrata kumpatibbli jekk miżuri oħra li jikkawżaw inqas xkiel jippermettu li jintlaħaq l-istess objettiv (it-Taqsima 3.3). l-effett ta' inċentiv: għandu jintwera li fin-nuqqas ta' għajnuna, il-benefiċjaru kien se jiġi ristrutturat, mibjugħ jew magħluq b'tali mod li ma kienx jintlaħaq l-objettiv ta' interess komuni (it-Taqsima 3.4). proporzjonalità tal-għajnuna (għajnuna limitata għall-minimu): l-għajnuna ma għandhiex taqbeż il-minimu meħtieġ biex jintlaħaq l-objettiv ta' interess komuni (it-Taqsima 3.5). l-evitar ta' effetti negattivi bla bżonn fuq il-kompetizzjoni u l-kummerċ bejn l-Istati Membri: l-effetti negattivi tal-għajnuna jridu jkunu limitati suffiċjentement biex il-bilanċ kumplessiv tal-miżura jkun pożittiv (it-Taqsima 3.6). it-trasparenza tal-għajnuna: l-Istati Membri, il-Kummissjoni, l-operaturi ekonomiċi u l-pubbliku jrid ikollhom aċċess faċli għall-atti relevanti u l-informazzjoni pertinenti kollha dwar l-għajnuna mogħtija (it-Taqsima 3.7). Jekk xi wieħed mill-kriterji ta' hawn fuq ma jintlaħaqx, l-għajnuna ma tkunx ikkunsidrata bħala kumpatibbli mas-suq intern. F'dan il-kapitolu, il-Kummissjoni tistabbilixxi l-kundizzjonijiet li skonthom tivvaluta kull wieħed mill-kriterji msemmija fil-punt 38. Minħabba l-importanza li għandu l-ħruġ mis-suq fil-proċess tat-tkabbir tal-produttività, is-sempliċi fatt li impriża tiġi impeduta milli toħroġ mis-suq ma jikkostitwixxix ġustifikazzjoni suffiċjenti għall-għajnuna. Għandha tingħata evidenza ċara li l-għajnuna għandha objettiv ta' interess komuni, bl-għan li tipprevjeni t-tbatija soċjali jew tindirizza l-falliment fis-suq (it-Taqsima 3.1.1) billi terġa' tintroduċi l-vijabbiltà fit-tul tal-impriża (it-Taqsima 3.1.2). L-Istati Membri jridu juru li l-falliment tal-benefiċjarju x'aktarx jinvolvi tbatija soċjali serja jew il-falliment gravi tas-suq, b'mod partikolari billi juru li: ir-rata tal-qgħad fir-reġjun jew fir-reġjuni kkonċernati (fil-livell II tal-NUTS) hija jew: ogħla mill-medja tal-Unjoni, persistenti u akkumpanjata mid-diffikultà biex jinħolqu impjiegi ġodda fir-reġjun jew fir-reġjuni kkonċernati, jew ogħla mill-medja nazzjonali, persistenti u akkumpanjata mid-diffikultà biex jinħolqu impjiegi ġodda fir-reġjun(i) ikkonċernat(i); ikun hemm ir-riskju ta' tħarbit f'servizz importanti li jkun diffiċli li jiġi rreplikat u fejn ikun diffiċli għal kwalunkwe kompetitur biex sempliċement jinvolvi ruħu (pereżempju, fornitur ta' infrastruttura nazzjonali); il-ħruġ ta' impriża li għandha rwol sistemiku importanti f'reġjun jew f'settur partikolari jista' jkollu konsegwenzi negattivi potenzjali (pereżempju bħala fornitur ta' input importanti); hemm ir-riskju ta' interruzzjoni fil-kontinwità tal-għoti tas-SIEĠ; il-falliment jew l-inċentivi avversi tas-swieq tal-kreditu jġiegħlu impriża, li altrimenti tkun vijabbli, biex tfalli; il-ħruġ tal-impriża kkonċernata mis-suq twassal għal telf mingħajr rimedju ta' għarfien jew għarfien espert tekniku importanti; jew jinħolqu sitwazzjonijiet simili ta' tbatija severa ssostanzjati adegwatament mill-Istat Membru kkonċernat. Il-pjan ta' ristrutturar għandu jġib lill-benefiċjarju vijabbli għal terminu twil fi żmien raġonevoli u abbażi ta' previżjonijiet realistiċi fir-rigward ta' kundizzjonijiet futuri ta' operat li għandhom jeskludu kull għajnuna ulterjuri mill-Istat li ma tkunx koperta mill-pjan ta' ristrutturar. Il-perjodu ta' ristrutturar għandu jkun qasir kemm jista' jkun. Il-pjan ta' ristrutturar irid ikun ippreżentat bid-dettalji relevanti kollha lill-Kummissjoni u jrid jinkludi, b'mod partikolari, l-informazzjoni stipulata f'din it-taqsima (3.1.2). Il-pjan ta' ristrutturar għandu jidentifika x'qed jikkawża d-diffikultajiet tal-benefiċjarju u d-dgħufijiet tal-benefiċjarju nnifsu, u juri kif il-miżuri ta' ristrutturar proposti jirrimedjaw il-problemi sottostanti tal-benefiċjarju. Il-pjan ta' ristrutturar irid jipprovdi informazzjoni dwar il-mudell tan-negozju tal-benefiċjarju, filwaqt li juri kif il-pjan se jindirizza l-vijabbiltà fit-tul tiegħu. Dan għandu jinkludi, b'mod partikolari, informazzjoni dwar l-istruttura organizzazzjonali tal-benefiċjarju, il-finanzjament, il-governanza korporattiva u l-aspetti relevanti l-oħra kollha. Il-pjan ta' ristrutturar għandu jivvaluta jekk id-diffikultajiet tal-benefiċjarju setgħux ġew evitati permezz ta' azzjoni ta' ġestjoni adegwata u f'waqtha u, fejn dan ikun il-każ, għandu juri li jkunu saru l-bidliet neċessarji fil-ġestjoni. Meta d-diffikultajiet tal-benefiċjarju jirriżultaw minn difetti fil-mudell tan-negozju tiegħu jew mis-sistema ta' governanza korporattiva, jeħtieġ li jsiru l-bidliet adegwati. Ir-ritorn tal-benefiċjarju lejn il-vijabbiltà għandu jirriżulta prinċipalment minn miżuri interni, li jimplikaw b'mod partikolari l-irtirar minn attivitajiet li jibqgħu strutturalment jagħmlu t-telf fuq terminu medju. Ir-ritorn lejn il-vijabbiltà ma jridx dipendenti fuq suppożizzjonijiet ottimistiċi dwar fatturi esterni bħall-varjazzjoni fil-prezzijiet, id-domanda jew il-provvista ta' riżorsi skarsi, u lanqas ma jista' jintrabat mal-prestazzjoni tal-benefiċjarju li tisboq lil dik tas-suq u tal-kompetituri tiegħu, jew li l-benefiċjarju jidħol u jespandi f'attivitajiet ġodda fejn ma jkollux esperjenza u lanqas rekord ta' prestazzjoni (sakemm dan ma jiġix iġġustifikat adegwatament u jkun meħtieġ għal raġunijiet ta' diversifikazzjoni u vijabbiltà). Il-vijabbiltà fit-tul tintlaħaq meta impriża tkun tista' tagħti r-redditu adegwat previst fuq il-kapital wara li tkun kopriet il-kostijiet kollha tagħha inklużi d-deprezzament u l-imposti finanzjarji. L-impriża ristrutturata għandha tkun tista' tikkompeti fis-suq bil-merti tagħha stess. L-Istati Membri li jkun biħsiebhom jagħtu għajnuna għar-ristrutturar għandhom jipprovdu paragun ma' xenarju alternattiv kredibbli li ma jinvolvix l-għajnuna mill-Istat, fejn juru kif l-objettiv jew l-objettivi relevanti fit-taqsima 3.1.1 ma jintlaħqux, jew jintlaħqu b'mod inqas sodisfaċenti, fil-każ ta' dan ix-xenarju alternattiv. Xenarji bħal dawn jistgħu pereżempju jinkludu r-riorganizzazzjoni tad-dejn, il-bejgħ tal-assi, il-ġbir privat tal-kapital, il-bejgħ lil kompetitur jew ix-xoljiment, f'kull każ jew permezz ta' proċedura ta' insolvenza jew ta' riorganizzazzjoni jew mod ieħor. L-Istati Membri għandhom jiżguraw li l-għajnuna tingħata f'forma li tippermetti li l-objettiv jintlaħaq bl-anqas distorsjoni possibbli. Fil-każ ta' impriżi f'diffikultà, dan jista' jintlaħaq billi jiġi żgurat li l-għajnuna tingħata fil-forma li hija adegwata sabiex jiġu indirizzati d-diffikultajiet tal-benefiċjarju u li jiġi rimunerat b'mod xieraq. Din it-taqsima tistipula r-rekwiżiti li għandu jkun hemm konformità magħhom sabiex jintwera li miżura ta' għajnuna hija xierqa. Sabiex tiġi approvata mill-Kummissjoni, l-għajnuna għas-salvataġġ għandha tissodisfa l-kundizzjonijiet li ġejjin: tkun tikkonsisti minn appoġġ temporanju ta' likwidità f'forma ta' garanziji ta' self jew ta' self. il-kost finanzjarju tas-self jew, fil-każ tal-garanziji ta' self, il-kost finanzjarju totali tas-self garantit, inkluża r-rata ta' interess tas-self u l-primjum tal-garanzija, iridu jkunu konformi mal-punt 56. ħlief għal meta hu speċifikat mod ieħor fil-punt (d) hawn taħt, kull self għandu jiġi rimborżat u kull garanzija għandha tintemm f'perjodu ta' mhux aktar minn sitt xhur wara l-iżborż tal-ewwel pagament parzjali lill-benefiċjarju. l-Istati Membri jridu jieħdu l-impenn li jikkomunikaw mal-Kummissjoni, sa mhux aktar tard minn sitt xhur wara li l-miżura ta' għajnuna għas-salvataġġ tkun ġiet awtorizzata jew, fil-każ ta' għajnuna li ma tkunx ġiet innotifikata, sa mhux aktar tard minn sitt xhur wara l-iżborż tal-ewwel pagament parzjali lill-benefiċjarju; prova li s-self ikun ġie rimborżat totalment u/jew li l-garanzija tkun twaqqfet; jew kemm-il darba l-benefiċjarju jikwalifika bħala impriża f'diffikulta (u mhux biss jiffaċċja bżonnijiet akuti ta' likwidità fiċ-ċirkustanzi previsti fil-punt 29 hawn fuq), pjan ta' ristrutturar kif stabbilit fit-Taqsima 3.1.2; mal-preżentazzjoni ta' pjan ta' ristrutturar, l-awtorizzazzjoni tal-għajnuna għas-salvataġġ tiġi estiża awtomatikament sakemm il-Kummissjoni tieħu d-deċiżjoni finali tagħha dwar il-pjan ta' ristrutturar, dejjem jekk il-Kummissjoni ma tiddeċidix li estensjoni bħal din mhix iġġustifikata jew għandha tkun limitata fiż-żmien jew fil-kamp ta' applikazzjoni; ladarba pjan ta' ristrutturar li għalih tkun ġiet mitluba l-għajnuna jkun twettaq u qed jiġi implimentat, kull għajnuna ulterjuri ser titqies bħala għajnuna għar-ristrutturar; jew pjan ta' likwidazzjoni li jistabbilixxi b'mod sostanzjat il-passi li jwasslu għal-likwidazzjoni tal-benefiċjarju f'qafas raġonevoli ta' żmien mingħajr għajnuna ulterjuri. L-għajnuna għas-salvataġġ ma tistax tintuża biex tiffinanzja miżuri strutturali, bħall-akkwist sinifikanti ta' negozji jew assi, sakemm ma jkunux meħtieġa għal waqt il-perjodu ta' salvataġġ għas-soppravivenza tal-benefiċjarju. Meta jkun hemm evidenza li din ir-rata identifikata fil-punt 56 ma tirrappreżentax punt ta' riferiment adegwat, pereżempju fejn din tvarja b'mod sostanzjali mill-ipprezzar tas-suq ta' strumenti simili li jkunu nħarġu reċentement mill-benefiċjarju, il-Kummissjoni tista' tadatta l-livell meħtieġ ta' remunerazzjoni skont kif ikun adegwat. L-Istati Membri huma liberi li jagħżlu taħt liema forma l-għajnuna għar-ristrutturar tingħata. Madankollu, meta jagħmlu dan, huma għandhom jiżguraw li l-istrument magħżul ikun xieraq biex jindirizza l-kwistjoni prevista. B'mod partikolari, l-Istati Membri għandhom jivvalutaw jekk il-problemi tal-benefiċjarji jkunux marbutin mal-likwidità jew mas-solvenza u jagħżlu l-istrumenti xierqa biex jindirizzaw il-problemi identifikati. Pereżempju, fil-każ ta' problemi ta' solvenza, iż-żieda fl-assi permezz tar-rikapitalizzazzjoni tista' tkun adegwata, filwaqt li f'sitwazzjoni fejn il-problemi jkunu prinċipalment relatati mal-likwidità, l-għajnuna permezz tas-self jew ta' garanziji ta' self tista' tkun biżżejjed. L-Istati Membri li jkun biħsiebhom jagħtu għajnuna għar-ristrutturar għandhom juru li fin-nuqqas tal-għajnuna, il-benefiċjarju kieku kien jiġi ristrutturat, mibjugħ jew xolt b'tali mod li ma kienx jintlaħaq l-objettiv ta' interess komuni identifikat fit-Taqsima 3.1.1. Din id-deskrizzjoni tista' tifforma parti mill-analiżi ppreżentata skont il-punt 53. L-għajnuna għas-salvataġġ għandha tkun ristretta għall-ammont meħtieġ biex il-benefiċjarju jibqa' jopera n-negozju għal sitt xhur. Sabiex jiġi ddeterminat dan l-ammont, għandha tingħata importanza lir-riżultat tal-formula stipulat fl-Anness 1. Kull għajnuna li taqbeż ir-riżultat ta' dan il-kalkolu se tiġi awtorizzata biss jekk tkun debitament iġġustifikata billi jiġi pprovdut pjan ta' likwidità li jistabbilixxi l-ħtiġijiet ta' likwidità tal-benefiċjarju fis-sitt xhur li jkunu ġejjin. L-ammont u l-intensità tal-għajnuna għar-ristrutturar iridu jkunu limitati għall-minimu strett neċessarju biex jippermettu li r-ristrutturar ikun jista' jsir abbażi tar-riżorsi finanzjarji eżistenti tal-benefiċjarju, tal-azzjonisti tiegħu jew tal-grupp tan-negozju li jagħmel parti minnu. B'mod partikolari, irid jiġi żgurat livell xieraq ta' kontribuzzjoni proprja għall-kostijiet ta' ristrutturar u ta' qsim tal-piżijiet, kif inhu stipulat f'aktar dettall f'din it-Taqsima (3.5.2). Valutazzjoni bħal din tieħu inkonsiderazjoni kull għajnuna għas-salvataġġ mogħtija qabel. Il-kontribuzzjonijiet proprji normalment ikunu meqjusa adegwti jekk ikunu jammontaw għal mill-inqas 50 % tal-kostijiet tar-ristrutturar. F'ċirkostanzi eċċezzjonali u f'każijiet ta' tbatija partikolari, li jridu jintwerew mill-Istat Membru, il-Kummissjoni tista' taċċetta kontribuzzjoni li ma tilħaqx il-50 % tal-kostijiet ta' ristrutturar, dejjem jekk l-ammont ta' din il-kontribuzzjoni jibqa' sinifikanti. Meta jingħata appoġġ mill-Istat f'forma li ttejjeb il-pożizzjoni tal-ekwità tal-benefiċjarju, pereżempju meta l-Istat jagħti għotjiet, jinjetta kapital jew inaqqas id-dejn, dan jista' jkollu l-effett li jipproteġi l-azzjonisti u l-kredituri subordinati mill-konsegwenzi tal-għażla tagħhom li jinvestu fil-benefiċjarju. Dan jista' joħloq periklu morali u jdgħajjef id-dixxiplina tas-suq. Konsegwentement, l-għajnuna biex tkopri t-telf għandha tingħata biss b'kundizzjonijiet li jinvolvu l-qsim adegwat tal-piżijiet mill-investituri eżistenti. Il-qsim adegwat tal-piżijiet ifisser ukoll li kull għajnuna mill-Istat li ttejjeb il-pożizzjoni tal-ekwità tal-benefiċjarju għandha tingħata fuq termini li jagħtu lill-Istat proporzjon raġonevoli ta' qligħ futur għall-valur tal-ekwità tal-benefiċjarju, minħabba l-ammont ta' ekwità tal-Istat injettat meta mqabbel mal-ekwità li jifdal tal-kumpanija wara li t-telf ikun ġie kontabbilizzat. Il-Kummissjoni tista' tippermetti eċċezzjonijiet għall-implimentazzjoni sħiħa tal-miżuri stipulati fil-punt 66 meta dawn il-miżuri kieku jwasslu għal riżultati sproporzjonati. Sitwazzjonijiet bħal dawn jistgħu jinkludu każijiet fejn l-amont tal-għajnuna jkun żgħir meta mqabbel mal-kontribuzzjoni proprja, jew l-Istat Membru kkonċernat juri li l-kredituri subordinati jirċievu anqas f'termini ekonomiċi skont proċedimenti ta' insolvenza normali oħra u jekk ma tingħata l-ebda għajnuna mill-Istat. Il-Kummissjoni mhux se titlob b'mod sistematiku kontribuzzjonijiet mingħad id-detenturi ta' dejn superjuri sabiex il-benefiċjarju jerġa' jingħata l-pożizzjoni tal-ekwità. Madankollu, tista' tittratta kull waħda minn dawn il-kontribuzzjonijiet bħala raġuni għal tnaqqis fil-firxa meħtieġa ta' miżuri li jillimitaw id-distorsjonijiet tal-kompetizzjoni skont il-punt 90. Sabiex jitnaqqas il-periklu morali, l-inċentivi ta' teħid eċċessiv ta' riskju u d-distorsjonijiet potenzjali kompetittivi, l-għajnuna għandha tingħata lill-impriżi għal operazzjoni waħda biss ta' ristrutturar. Dan huwa magħruf bħala l-prinċipju "tal-ewwel u l-aħħar darba". Il-bżonn ta' impriża li tkun diġà rċeviet għajnuna skont dawn il-linji gwida, li terġa' tirċievi aktar għajnuna ta' din ix-xorta, juri li d-diffikultajiet tal-impriża huma ta' natura rikorrenti, jew inkella li ma ġewx indirizzati kif suppost meta ngħatat l-għajnuna qabel. Interventi ripetuti min-naħa tal-Istat x'aktarx iwasslu għal problemi ta' periklu morali u distorsjonijiet tal-kompetizzjoni li huma kuntrarji għall-interess komuni. Fil-każijiet li ġejjin, jiġu permessi eċċezzjonijiet għal din ir-regola: meta l-għajnuna għar-ristrutturar issegwi l-għoti ta' għajnuna għas-salvataġġ bħala parti minn operazzjoni waħda ta' ristrutturar; meta l-għajnuna għas-salvataġġ jew l-appoġġ temporanju għar-ristrutturar ikunu ngħataw skont dawn il-linji gwida u din l-għajnuna ma tkunx ġiet segwita minn għajnuna għar-ristrutturar, jekk: b'mod raġonevoli jitqies li l-benefiċjarju jista' jkun vijabbli fuq terminu twil meta ngħatat l-għajnuna skont dawn il-linji gwida, u f'ċirkostanzi eċċezzjonali u imprevedibbli li għalihom ma jkunx responsabbli l-benefiċjarju. L-applikazzjoni tal-prinċipju "tal-ewwel u tal-aħħar darba" bl-ebda mod mhi ser tkun affettwata minn bidliet fis-sjieda tal-benefiċjarju wara li tingħata l-għajnuna jew minn xi proċedura ġudizzjarja jew amministrattiva li jkollha l-effett li tissoda l-karta bilanċjali tiegħu, tnaqqas l-obbligazzjonijiet tiegħu jew tikkanċella d-djun ta' qabel tiegħu, meta tkun l-istess impriża li tkompli bin-negozju. Meta grupp tan-negozju jkun irċieva għajnuna għas-salvataġġ, għajnuna għar-ristrutturar jew appoġġ temporanju għar-ristrutturar, il-Kummissjoni normalment ma tippermettix li tingħata aktar għajnuna għas-salvataġġ jew għar-ristrutturar lill-grupp innifsu jew lil xi entità li tagħmel parti mill-grupp, sakemm ma jgħaddux 10 snin minn meta tkun ingħatat l-għajnuna jew minn meta l-perjodu ta' ristrutturar ikun twaqqaf jew minn meta l-implimentazzjoni tal-pjan ta' ristrutturar tkun twaqqfet, skont liema minn dawn ikun seħħ l-aħħar. Meta entità li tagħmel parti minn grupp ta' negozju tkun irċeviet għajnuna għas-salvataġġ, għajnuna għar-ristrutturar jew appoġġ temporanju għar-ristrutturar, il-grupp kollu kemm hu kif ukoll l-entitajiet l-oħra tal-grupp jibqgħu eleġibbli għall-għajnuna għas-salvataġġ jew għar-ristrutturar (suġġett għall-konformità mad-dispożizzjonijiet l-oħra ta' dawn il-linji gwida), bl-eċċezzjoni tal-benefiċjarju preċedenti tal-għajnuna. L-Istati Membri jridu juru li l-ebda għajnuna mhi ser tingħadda mill-grupp jew minn entitajiet oħra tal-grupp lill-benefiċjarju preċedenti tal-għajnuna. Meta tingħata l-għajnuna għar-ristrutturar iridu jittieħdu miżuri li jillimitaw id-distorsjonijiet tal-kompetizzjoni, b'tali mod li l-effetti negattivi fuq il-kundizzjonijiet tan-negozjar jiġu minimizzati kemm jista' jkun, u l-effetti pożittivi jisbqu kull effett negattiv. Il-Kummissjoni tivvaluta, għal miżuri bħal dawn, il-forma u l-kamp ta' applikazzjoni adegwati skont din it-taqsima (3.6.2). Mingħajr preġudizzju għall-punt 84, il-miżuri biex tiġi limitata d-distorsjoni tal-kompetizzjoni ġeneralment jieħdu l-forma ta' miżuri strutturali. F'każijiet partikolari, fejn ikun xieraq li jiġu indirizzati d-distorsjonijiet tal-kompetizzjoni, il-Kummissjoni tista' taċċetta miżuri ta' aġir, apparti dawk stipulati fil-punt 84, jew miżuri ta' ftuħ tas-suq minflok wħud mill-miżuri strutturali jew minflok il-miżuri strutturali kollha, li kieku jkunu meħtieġa. Sabiex miżuri bħal dawn isaħħu l-kompetizzjoni u jikkontribwixxu għas-suq intern, dawn għandhom jiffavorixxu d-dħul ta' kompetituri ġodda, l-espansjoni ta' kompetituri żgħar eżistenti jew l-attività transfruntiera. It-tnaqqis fl-infiq fi ħdan il-fruntieri nazzjonali u l-frammentazzjoni tas-suq intern għandhom jiġu evitati. Il-miżuri li jillimitaw id-distorsjonijiet tal-kompetizzjoni ma għandhomx iwasslu għal deterjorament fl-istruttura tas-suq. Il-miżuri strutturali għandhom għalhekk normalment jieħdu forma ta' ċessjonijiet abbażi tal-avvjament ta' negozji vijabbli u indipendenti li, jekk jiġu operati minn xerrej xieraq, ikunu jistgħu jikkompetu b'mod effettiv fit-tul. F'każ li entità bħal din ma tkunx disponibbli, il-benefiċjarju jista' jikkonċedi u sussegwentement iċedi attività eżistenti u ffinanzjata kif xieraq, filwaqt li joħloq entità ġdida u vijabbli li tkun tista' tikkompeti fis-suq. Il-miżuri strutturali li jieħdu forma ta' ċessjoni tal-assi biss u ma jinvolvux il-ħolqien ta' entità vijabbli li tkun tista' tikkompeti fis-suq, huma anqas effettivi biex jippreservaw il-kompetizzjoni u għaldaqstant jiġu aċċettati biss f'każijiet eċċezzjonali fejn l-Istati Membri kkonċernati juru li l-ebda forma oħra ta' miżuri strutturali ma tkun fattibbli jew li miżuri strutturali oħrajn ixekklu serjament il-vijabbiltà ekonomika tal-impriża. Il-benefiċjarju għandu jiffaċilita ċ-ċessjonijiet, pereżempju permezz tad-delimitazzjoni tal-attivitajiet u billi jaqbel li ma jiħux il-klijenti tan-negozju ċedut. Fejn jidher li jista' jkun diffiċli biex jinstab xerrej għall-assi li benefiċjarju jkun qed jipproponi li jċedi, ikun meħtieġ, hekk kif dawn id-diffikultajiet ikunu evidenti, li jiġu identifikati ċessjonijiet jew miżuri oħra li jistgħu jittieħdu fir-rigward tas-suq jew tas-swieq ikkonċernati jekk iċ-ċessjoni primarja ma tirnexxix. Il-miżuri ta' mġiba jimmiraw li jiżguraw li l-għajnuna tintuża biss biex tiffinanzja r-ritorn lejn il-vijabbiltà fit-tul u li din ma tiġix abbużata biex jittawlu distorsjonijiet fl-istruttura tas-suq li jkunu serji u persistenti jew biex il-benefiċjarju jiġi protett mill-kompetizzjoni sana. Il-miżuri ta' mġiba li ġejjin għandhom jiġu applikati fil-każijiet kollha sabiex jiġi evitat li l-effetti tal-miżuri strutturali jiddgħajfu, u, fil-prinċipju, għandhom jiġu imposti għal kemm idum il-pjan ta' ristrutturar: Il-benefiċjarji jridu jintalbu jieqfu milli jakkwistaw ishma fi kwalunkwe kumpanija waqt il-perjodu ta' ristrutturar, ħlief meta dan ikun indispensabbli biex tiġi żgurata l-vijabbiltà fit-tul. L-għan huwa li jiġi żgurat li l-għajnuna tintuża biex ikun hemm ritorn lejn il-vijabbiltà u mhux biex jiġu ffinanzjati l-investimenti jew biex tiġi estiża l-preżenza tal-benefiċjarju fi swieq eżistenti jew ġodda. Ladarba ssir notifika, kull akkwiżizzjoni bħal din tista' tiġi awtorizzata mill-Kummissjoni bħala parti mill-pjan ta' ristrutturar; Il-benefiċjarji għandhom jintalbu jieqfu jippubbliċizzaw l-appoġġ mill-Istat bħala vantaġġ kompetittiv meta jkunu qed jikkummerċjalizzaw il-prodotti u s-servizzi tagħhom. F'ċirkostanzi eċċezzjonali, jista' jkun meħtieġ li l-benefiċjarji jintalbu biex ma jadottawx komportament kummerċjali li jkollu l-għan li jespandi malajr s-sehem tas-suq tagħhom marbut ma' prodotti jew swieq ġeografiċi speċifiċi billi joffru kundizzjonijiet (pereżempju fir-rigward ta' prezzijiet u kundizzjonijiet kummerċjali oħrajn) li ma jistgħux jiġu offruti minn kompetituri li ma jingħatawx għajnuna mill-Istat. Restrizzjonijiet bħal dawn jiġu applikati biss fejn ma jkunx hemm rimedju ieħor, kemm strutturali u kemm ta' mġiba, li jista' jindirizza b'mod adegwat id-distorsjonijiet tal-kompetizzjoni identifikati u fejn miżura bħal din fiha nnifisha ma tirrestrinġix il-kompetizzjoni tas-suq ikkonċernat. Għall-finijiet tal-applikazzjoni ta' dan ir-rekwiżit, il-Kummissjoni ser tqabbel il-kundizzjonijiet offruti mill-benefiċjarju ma' dawk offruti minn kompetituri kredibbli li jkollhom porzjon sostanzjali tas-suq. Fil-valutazzjoni ġenerali tagħha, il-Kummissjoni tikkunsidra l-obbligi possibbli mill-Istat Membru marbutin mal-adozzjoni ta' miżuri, jew mill-Istat Membru nnifsu jew mill-benefiċjarju, li jkunu mmirati biex jippromwovu swieq aktar miftuħin, sodi u kompetittivi, pereżempju billi jiffavorixxu d-dħul u l-ħruġ. Dan jista' jinkludi, b'mod partikolari, miżuri biex jinfetħu ċerti swieq li huma direttament jew indirettament marbutin mal-attivitajiet tal-benefiċjarju għal operaturi oħra tal-Unjoni, skont id-dritt tal-Unjoni. Inizjattivi bħal dawn jistgħu jissostitwixxu miżuri oħrajn li jillimitaw id-distorsjoni tal-kompetizzjoni, li normalment jintalbu mingħand il-benefiċjarju. B'mod partikolari l-Kummissjoni tieħu inkonsiderazjoni d-daqs fejn xieraq, permezz ta' approssimazzjonijiet, u n-natura tal-għajnuna, kemm f'termini assoluti u kemm f'dak li għandu x'jaqsam mal-assi tal-benefiċjarju u mad-daqs tas-suq kollu. Rigward it-tħassib dwar il-perikli morali, il-Kummissjoni se tivvaluta wkoll il-livell tal-kontribuzzjoni proprja u tal-qsim tal-piżijiet. Gradi ogħla tal-kontribuzzjoni proprja u tal-qsim tal-piżijiet minn dawk meħtieġa fit-taqsima 3.5.2, billi jiġi limitat l-ammont ta' għajnuna u ta' periklu morali, jistgħu jnaqqsu l-firxa tal-miżuri meħtieġa sabiex jiġu limitati d-distorsjonijiet tal-kompetizzjoni. Minħabba li l-attivitajiet ta' ristrutturar jistgħu jheddu li jdgħajfu s-suq intern, miżuri li jillimitaw id-distorsjonijiet tal-kompetizzjoni li jgħinu biex jiżguraw li s-swieq nazzjonali jibqgħu miftuħin u kuntestabbli ser jiġu kkunsidrati b'mod pożittiv. Il-miżuri li jillimitaw id-distorsjonijiet tal-kompetizzjoni ma għandhomx jikkompromettu l-prospetti tar-ritorn tal-benefiċjarju lejn il-vijabbiltà, li jista' jkun il-każ jekk miżura tqum ħafna flus biex tiġi implimentata jew, f'każijiet eċċezzjonali tkun sostanzjata kif suppost mill-Istat Membru kkonċernat, jekk tnaqqas l-attività tal-benefiċjarju sal-punt li r-ritorn tiegħu lejn il-vijabbiltà jiġi kompromess, u lanqas m'għandhom jiġu askapitu tal-konsumaturi u l-kompetizzjoni. L-għajnuna biex jitkoprew il-kostijiet soċjali tar-ristrutturar tat-tip deskritt fil-punti 32 sa 35 trid tkun identifikata b'mod ċar fil-pjan ta' ristrutturar, billi l-għajnuna għall-miżuri soċjali esklużivament għall-benefiċċju tal-impjegati li jingħataw is-sensja mhix ser tiġi kkunsidrata bl-iskop li tiġi ddeterminata l-firxa tal-miżuri li jillimitaw id-distorsjonijiet tal-kompetizzjoni. Għall-ġid ta' kulħadd, il-Kummissjoni ser tiżgura, fil-kuntest tal-pjan ta' ristrutturar li l-effetti soċjali tar-ristrutturar, fl-Istati Membri apparti dak li jagħti l-għajnuna, jinżammu f'livell minimu. Il-Kummissjoni tista' timponi kwalunkwe kundizzjoni u obbligu li tikkunsidra neċessarji biex tiżgura li l-għajnuna ma toħloqx distorsjoni fil-kompetizzjoni sa punt li jmur kontra l-interess komuni, fil-każ li l-Istat Membru kkonċernat ma jkunx ħa l-obbligu li jadotta dispożizzjonijiet bħal dawn. Pereżempju, tista' tirrikjedi li l-Istat Membru jieħu ċerti miżuri hu stess, jew jimponi ċerti obbligi fuq il-benefiċjarju, jew jieqaf milli jagħti tipi oħra ta' għajnuna lill-benefiċjarju tul il-perjodu ta' ristrutturar. L-Istati Membri jiżguraw il-pubblikazzjoni tal-informazzjoni li ġejja fuq websajt komprensiva dwar l-għajnuna mill-Istat, f'livell nazzjonali jew reġjonali: it-test sħiħ tal-iskema ta' għajnuna approvata jew id-deċiżjoni individwali għall-għoti tal-għajnuna u d-dispożizzjonijiet ta' implimentazzjoni tagħha, jew ħolqa għaliha. l-identità tal-awtorità/jiet tal-għotja, Għaldaqstant, il-kriterji elenkati fil-Kapitolu 3 huma applikabbli bl-istess mod għaż-żoni megħjuna, anki meta jitqiesu l-bżonnijiet għall-iżvilupp reġjonali. Madankollu, fiż-żoni megħjuna, u sakemm ma jiġix speċifikat mod ieħor fir-regoli dwar l-għajnuna mill-Istat f'settur partikolari, il-Kummissjoni tapplika d-dispożizzjonijiet tat-taqsima 3.6.2 dwar il-miżuri li jillimitaw id-distorsjonijiet tal-kompetizzjoni sabiex jiġu limitati l-impatti sistemiċi negattivi għar-reġjun. Dan jista' jinvolvi, b'mod partikolari, rekwiżiti inqas restrinġenti f'termini ta' tnaqqis fil-kapaċità jew ta' preżenza fis-suq. F'każijiet bħal dawn issir distinzjoni bejn iż-żoni li huma eleġibbli għall-għajnuna reġjonali skont l-Artikolu 107(3)(a) tat-Trattat u dawk li huma eleġibbli skont l-Artikolu 107(3)(c), biex jiġu kkunsidrati l-problemi reġjonali l-aktar gravi fiż-żoni ta' qabel. Meta ċ-ċirkostanzi speċifiċi taż-żoni megħjuna jirrikjedu li jsir dan, pereżempju fejn benefiċjarju jaffaċċja diffikultajiet partikolari biex jiġbor finanzi ġodda minħabba li jkun jinsab f'żoni megħjuna, il-Kummissjoni tista' taċċetta kontribuzzjoni li tkun anqas minn 50 % tal-kostijiet ta' ristrutturar skont il-punt 64]. Fil-valutazzjoni tagħha tal-għajnuna mill-Istat lill-fornituri tas-SIEĠ f'diffikultà, il-Kummissjoni tikkunsidra n-natura speċifika tas-SIEĠ u, b'mod partikolari, l-bżonn li tiġi żgurata l-kontinwità fis-servizz skont l-Artikolu 106(2) tat-Trattat. Meta l-Kummissjoni tivvaluta l-għajnuna lill-fornituri tas-SIEĠ f'diffikultà skont dawn il-linji gwida, hija ser tikkunsidra l-għajnuna kollha mill-Istat li tkun ingħatat lill-fornitur inkwistjoni, inkluż kwalunkwe kumpens għall-obbligi ta' servizz pubbliku. Madankollu, billi l-fornituri tas-SIEĠ jistgħu jġibu porzjon kbir mid-dħul normali tagħhom mill-kumpens tas-servizzi pubbliċi, l-ammont totali tal-għajnuna ddeterminat b'dan il-mod jista' jkun kbir ħafna meta mqabbel mad-daqs tal-benefiċjarju u dan, rigward ir-ristrutturar tiegħu, jista' jagħti sovrastima tal-piż li jiswa lill-Istat. Għaldaqstant, meta tiġi ddeterminata l-kontribuzzjoni proprja meħtieġa fit-taqsima 3.5.2.1, il-Kummissjoni ser tinjora kwalunkwe kumpens tas-servizz pubbliku li jissodisfa r-rekwiżiti ta' kumpatibbiltà tal-Qafas tas-SIEĠ, tad-Deċiżjoni dwar is-SIEĠ jew tar-Regolament (KE) Nru 1370/2007 jew tar-Regolament (KE) Nru 1008/2008 u l-Linji Gwida dwar l-Avjazzjoni, jew ir-Regolament tal-Kunsill (KEE) Nru 3577/92 u l-Linji Gwida Marittimi. Sakemm l-assi jkunu neċessarji biex jiġu fornuti s-SIEĠ, jista' ma jkunx prattikabbli li tintalab iċ-ċessjoni ta' assi bħal dawn permezz ta' miżuri biex jiġu limitati d-distorsjonijiet tal-kompetizzjoni għall-finijiet tat-taqsima 3.6.2. F'każijiet bħal dawn, il-Kummissjoni tista' titlob li jittieħdu miżuri alternattivi biex jiġi żgurat li l-kompetizzjoni ma tiġix mgħawġa b'tali mod li tmur kontra l-interess komuni, b'mod partikolari billi tiġi introdotta, malajr kemm jista' jkun, il-kompetizzjoni ġusta għas-SIEĠ inkwistjoni. Meta fornitur tas-SIEĠ ma jkunx jista' jikkonforma mal-kundizzjonijiet ta' dawn il-linji gwida, l-għajnuna inkwistjoni ma titqiesx kumpatibbli. F'każijiet bħal dawn madankollu, il-Kummissjoni tista' tawtorizza l-ħlas ta' għajnuna bħal din skont il-ħtieġa, sabiex tiġi żgurata l-kontinwità tas-SIEĠ, sakemm fornitur ġdid jingħata s-servizz. Il-Kummissjoni tawtorizza biss l-għajnuna meta l-Istat Membru kkonċernat juri, abbażi ta' raġunijiet oġġettivi, li l-għajnuna hija strettament limitata għall-ammont u t-tul taż-żmien indispensabbli sabiex fornitur ġdid jingħata s-servizz. L-iskemi jridu jispeċifikaw l-ammont massimu ta' għajnuna li tista' tingħata lil impriża partikolari bħala parti minn operazzjoni biex tingħata l-għajnuna għas-salvataġġ, l-għajnuna għar-ristrutturar jew appoġġ temporanju għar-ristrutturar, inkluż meta l-pjan ikun immodifikat. L-ammont totali massimu ta' għajnuna mogħti lil kull impriża ma jistax ikun aktar minn EUR 10 miljun, inkluża kull għajnuna li tinkiseb minn sorsi oħra jew skemi oħra. il-ħruġ ta' SME innovattiva jew SME b'potenzjal għoli ta' tkabbir jista' potenzjalment ikollu konsegwenzi negattivi; il-ħruġ ta' impriża b'rabtiet estensivi ma' impriżi lokali jew reġjonali oħra, partikolarment SMEs oħra; jista' potenzjalment ikollu konsegwenzi negattivi; il-falliment jew l-inċentivi avversi tas-swieq tal-kreditu jġiegħlu impriża, li altrimenti tkun vijabbli, biex tfalli; jew se jinqalgħu sitwazzjonijiet simili ta' tbatija li jrid jerfagħhom il-benefiċjarju. B'deroga mill-punt 50, il-benefiċjarji fl-iskemi mhux se jkunu meħtieġa li jippreżentaw stħarriġ tas-suq. Ir-rekwiżit stipulat fil-punt 55(d) jiġi kkunsidrat milħuq dejjem jekk l-għajnuna għas-salvataġġ tingħata għal mhux aktar minn sitt xhur, tul liema perjodu għandha ssir analiżi dwar il-pożizzjoni tal-benefiċjarju. Qabel it-tmiem ta' dan il-perjodu: l-Istat Membru jrid japprova pjan ta' ristrutturar jew pjan ta' likwidazzjoni, jew il-benefiċjarju jrid jissottometti pjan ta' ristrutturar issimplifikat, skont il-punt 115, jew is-self irid jiġi rimborżat jew titwaqqaf il-garanzija. B'deroga mill-punt 57, l-Istati Membri mhux ser ikunu meħtieġa li jivvalutaw jekk ir-remunerazzjoni stabbilita skont il-punt 56 tirrappreżentax parametru referenzjarju xieraq. B'deroga mill-punt 64, l-Istati Membri jistgħu jikkunsidraw li kontribuzzjoni proprja tkun adegwata jekk tammonta għal mill-inqas 40 % tal-kostijiet għar-ristrutturar fil-każ ta' impriżi ta' daqs medju, jew għal 25 % tal-kostijiet għar-ristrutturar fil-każ ta' impriżi żgħar. meta l-appoġġ temporanju għar-ristrutturar jingħata bħala għajnuna għas-salvataġġ bħala parti minn operazzjoni waħda ta' ristrutturar; meta l-għajnuna għar-ristrutturar tingħata bħala għajnuna għas-salvataġġ jew appoġġ temporanju għar-ristrutturar bħala parti minn operazzjoni waħda ta' ristrutturar; meta l-għajnuna għas-salvataġġ jew l-appoġġ temporanju għar-ristrutturar ikunu ngħataw skont dawn il-linji gwida u din l-għajnuna ma tkunx ġiet segwita minn għajnuna għar-ristrutturar, jekk: b'mod raġonevoli jitqies li l-benefiċjarju jista' jkun vijabbli fuq terminu twil meta ngħatat l-għajnuna skont dawn il-linji gwida, u għajnuna ġdida għas-salvataġġ jew għar-ristrutturar jew appoġġ ġdid temporanju għar-ristrutturar, ikunu meħtieġa wara mill-inqas ħames snin minħabba ċirkostanzi mhux prevedibbli li għalihom ma jkunx responsabbli l-benefiċjarju; iċ-ċirkostanzi jkunu eċċezzjonali u imprevedibbli u ma jkunx responsabbli għalihom il-benefiċjarju. Il-miżuri li jillimitaw id-distorsjonijiet tal-kompetizzjoni x'aktarx ikollhom impatt sproporzjonat fuq l-impriżi ż-żgħar, b'mod partikolari minħabba l-piż li fihom dawn il-miżuri biex jitwettqu. Għalhekk, b'deroga mill-punt 76, l-Istati Membri mhumiex obbligati li jesiġu miżuri bħal dawn minn impriżi żgħar, ħlief meta jkun stipulat mod ieħor mir-regoli dwar l-għajnuna mill-Istat f'settur partikolari. Madankollu, l-impriżi ż-żgħar normalment ma għandhomx iżidu l-kapaċità tagħhom waqt il-perjodu ta' ristrutturar. F'ċerti każijiet, jista' jkun possibbli għal impriża li tlesti r-ristrutturar mingħajr ma tkun teħtieġ l-għajnuna għar-ristrutturar, dejjem jekk jirnexxielha tikseb appoġġ itwal ta' likwidità minn dak li jkun disponibbli bil-kundizzjonijiet tal-għajnuna għas-salvataġġ. L-Istati Membri jistgħu jwaqqfu skemi li jippermettu l-appoġġ ta' likwidità għal perjodu itwal minn sitt xhur (imsejjaħ "appoġġ temporanju għar-ristrutturar"), bil-kundizzjonijiet stabbiliti hawn taħt. L-appoġġ temporanju għar-ristrutturar irid jissodisfa l-kundizzjonijiet li ġejjin: L-appoġġ għandu jikkonsisti minn għajnuna f'forma ta' garanziji ta' self jew ta' self. Il-kost finanzjarju tas-self jew, fil-każ tal-garanziji ta' self, il-kost finanzjarju totali tas-self garantit, inkluża r-rata ta' mgħax tas-self u l-primjum tal-garanzija, iridu jkunu konformi mal-punt 116. L-appoġġ temporanju għar-ristrutturar irid ikun konformi mad-dispożizzjonijiet tal-Kapitolu 3 ta' dawn il-linji gwida, kif immodifikati minn dan il-Kapitolu. L-appoġġ temporanju għar-ristrutturar jista' jingħata għal perjodu li ma jaqbiżx it-18-il xahar, filwaqt li jitnaqqas kull perjodu immedjatament preċedenti ta' għajnuna għas-salvataġġ. Qabel it-tmiem ta' dan il-perjodu: l-Istat Membru jrid japprova pjan ta' ristrutturar kif previst fil-punt 55(d)(ii) ta' hawn fuq, jew pjan ta' likwidazzjoni, jew is-self irid jiġi rimborżat jew titwaqqaf il-garanzija. Mhux aktar tard minn sitt xhur wara l-iżborż tal-ewwel pagament parzjali lill-benefiċjarju, filwaqt li jitnaqqas kull perjodu immedjatament preċedenti ta' għajnuna għas-salvataġġ, l-Istat Membru jrid japprova pjan ta' ristrutturar issimplifikat. Dan il-pjan ma hemmx għalfejn jinkludi l-elementi kollha stipulati fil-punti minn 47 sa 52, iżda jrid tal-anqas jidentifika l-azzjonijiet li l-benefiċjarju jrid jieħu biex jerġa' jsir vijabbli fit-tul mingħajr l-appoġġ tal-Istat. L-għajnuna għas-salvataġġ trid tkun ristretta għall-ammont meħtieġ sabiex il-benefiċarju jibqa' bin-negozju għal 18-il-xahar, u sabiex jiġi ddeterminat dan l-ammont għandu jingħata importanza r-riżultat tal-formula stipulata fl-Anness 1; kull għajnuna li taqbeż ir-riżultat ta' dan il-kalkolu se tiġi awtorizzata biss jekk tkun iġġustifikata b'mod adegwat billi jingħata pjan ta' likwidità li jistabbilixxi l-ħtiġijiet ta' likwidità tal-benefiċjarju għat-18-il-xahar li ġejjin. Il-Kummissjoni tista' titlob lill-Istati Membri biex jillimitaw it-tul ta' żmien ta' ċerti skemi (normalment għal erba' snin jew anqas) u biex iwettqu evalwazzjoni ta' dawn l-iskemi. Se jkunu meħtieġa evalwazzjonijiet għal skemi fejn id-distorsjonijiet potenzjali jkunu partikolarment għoljin, jiġifieri skemi fejn ikun hemm riskju ta' restrizzjonijiet sinifikanti fil-kompetizzjoni jekk l-implimentazzjoni tagħhom ma tiġix rieżaminata f'waqtha. Sa fejn jista' jkun possibbli, il-Kummissjoni ser tistinka biex tieħu deċiżjoni fi żmien perjodu ta' xahar fir-rigward tal-għajnuna għas-salvataġġ li tikkonforma mal-kundizzjonijiet kollha stipulati fil-Kapitolu 3 u mar-rekwiżiti kumulattivi li ġejjin: l-għajnuna għas-salvataġġ tkun limitata għall-ammont li jirriżulta mill-formula stipulata fl-Anness I u ma jaqbiżx l-EUR 10 miljun; l-għajnuna ma tingħatax fis-sitwazzjonijiet imsemmija fil-punt 72(b) jew (c). Il-benefiċjarju jrid jimplimenta kompletament il-pjan ta' ristrutturar u jrid josserva kull obbligu ieħor stipulat fid-deċiżjoni tal-Kummissjoni li tawtorizza l-għajnuna. Il-Kummissjoni tikkunsidra bħala użu skorrett tal-għajnuna kull nuqqas ta' implimentazzjoni tal-pjan jew meta ma jitwettqux l-obbligi l-oħra, mingħajr ħsara għall-Artikolu 23 tar-Regolament (KE) Nru 659/1999 jew għall-possibbiltà ta' azzjoni fil-Qorti tal-Ġustizzja skont it-tieni subparagrafu tal-Artikolu 108(2) tat-Trattat. Fejn l-operazzjonijiet ta' ristrutturar ikopru diversi snin u jinvolvu ammonti sostanzjali ta' għajnuna, il-Kummissjoni tista' titlob li l-ħlas tal-għajnuna għar-ristrutturar jinqasam fi ħlasijiet parzjali u kull ħlas parzjali jista' jsir suġġett għal: konferma, qabel kull ħlas, tal-implimentazzjoni sodisfaċenti ta' kull stadju fil-pjan ta' ristrutturar, skont l-iskeda ppjanata; jew l-approvazzjoni tiegħu, qabel kull ħlas, wara verifika li l-pjan ikun qed jiġi implimentat b'mod sodifaċenti. Fejn l-għajnuna għar-ristrutturar tkun ġiet approvata, l-Istat Membru kkonċernat jista', waqt il-perjodu ta' ristrutturar, jitlob lill-Kummissjoni tapprova l-bidliet fil-pjan ta' ristrutturar u l-ammont ta' għajnuna. Il-Kummissjoni tista' tippermetti bidliet bħal dawn meta jissodisfaw il-kundizzjonijiet li ġejjin: il-pjan rivedut xorta jrid ikun juri ritorn lejn il-vijabbiltà fuq perjodu ta' żmien raġonevoli; jekk l-ispejjeż ta' ristrutturar jiżdiedu, il-kontribuzzjoni proprja trid tiżdied b'mod korrispondenti; jekk l-ammont ta' għajnuna jiżdied, il-miżuri biex jillimitaw d-distorsjonijiet tal-kompetizzjoni jridu jkunu aktar estensivi minn dawk imposti inizjalment; jekk il-miżuri proposti biex jillimitaw id-distorsjonijiet tal-kompetizzjoni jkunu iktar limitati minn dawk imposti inizjalment, l-ammont ta' għajnuna jrid jitnaqqas b'mod korrispondenti; l-iskeda l-ġdida għall-implimentazzjoni ta' miżuri li jillimitaw id-distorsjonijiet tal-kompetizzjoni tista' tiġi ttardjata fir-rigward tal-iskeda adottata inizjalment għal raġunijiet lil hinn mill-kontroll tal-benefiċjarju jew tal-Istat Membru biss: jekk dan ma jkunx il-każ, l-amont tal-għajnuna għandha titnaqqas b'mod korrispondenti. Jekk il-kundizzjonijiet imposti mill-Kummissjoni jew l-obbligi mogħtija mill-Istat Membru ma jibqgħux daqstant restrinġenti, l-ammont tal-għajnuna għandu jitnaqqas b'mod korrispondenti jew jistgħu jiġu imposti kundizzjonijiet oħra. Jekk l-Istat Membru kkonċernat jintroduċi bidliet fi pjan ta' ristrutturar approvat mingħajr ma jinforma lill-Kummissjoni kif xieraq, jew jekk il-benefiċjarju ma jimxix mal-pjan ta' ristrutturar approvat, il-Kummissjoni tibda l-proċedimenti skont l-Artikolu 108(2) tat-Trattat, kif inhu previst fl-Artikolu 16 tar-Regolament (KE) Nru 659/1999 (l-użu skorrett tal-għajnuna), mingħajr ħsara għall-Artikolu 23 tar-Regolament (KE) Nru 659/1999 u għall-possibbiltà ta' azzjoni fil-Qorti tal-Ġustizzja skont it-tieni subparagrafu tal-Artikolu 108(2) tat-Trattat. Meta l-għajnuna għar-ristrutturar tiġi eżaminata skont dawn il-linji gwida, l-għoti ta' kull għajnuna oħra tul il-perjodu ta' ristrutturar, anki jekk ikun skont skema li diġà tkun ġiet awtorizzata, għandu ċans li jinfluwenza l-valutazzjoni tal-Kummissjoni rigward il-firxa tal-miżuri meħtieġa biex jiġu limitati d-distorsjonijiet tal-kompetizzjoni. Kull għajnuna li tingħata tul il-perjodu ta' ristrutturar, inkluża l-għajnuna mogħtija skont skema approvata, trid tkun innotifikata individwalment lill-Kummissjoni, saħansitra anki jekk din tal-aħħar ma tkunx ġiet infurmata dwarha fi żmien id-deċiżjoni tagħha dwar l-għajnuna għar-ristrutturar. Il-Kummissjoni tiżgura li l-għoti tal-għajnuna skont l-iskemi approvati ma jkunx jista' jikkawża l-ksur tar-rekwiżiti ta' dawn il-linji gwida. Il-Kummisjoni, meta tadotta deċiżjoni skont dawn il-linji gwida, tista' timponi obbligi addizzjonali ta' rappurtar rigward l-għajnuna mogħtija sabiex jiġi vverifikat jekk id-deċiżjoni li tkun approvat l-miżura tal-għajnuna tkunx ġiet rispettata. F'ċerti każijiet, il-Kummissjoni tista' tirrikjedi l-ħatra ta' fiduċjarju ta' monitoraġġ, fiduċjarju ta' ċessjoni jew it-tnejn li huma, biex jiżguraw konformità ma' kull kundizzjoni u obbligu marbut mal-approvazzjoni tal-għajnuna. Skont l-Artikolu 108(1) tat-Trattat, il-Kummissjoni qed tipproponi li l-Istati Membri jemendaw, fejn meħtieġ, l-iskemi ta' għajnuna eżistenti tagħhom sabiex iġibuhom konformi ma' dawn il-linji gwida sa mhux aktar tard mill-1 ta' Frar 2015. Il-Kummissjoni se tawtorizza kull skema futura skont jekk ikunx hemm konformità ma' dawn id-dispożizzjonijiet. Il-Kummissjoni ser tapplika dawn il-linji gwida b'effett mill-1 ta' Awwissu sal-31 ta' Diċembru 2020. In-notifiki rreġistrati mill-Kummissjoni qabel l-1 ta' Awwissu 2004 se jiġu eżaminati abbażi tal-kriterji fis-seħħ fi żmien in-notifika. Fil-każijiet l-oħra kollha, ser twettaq l-eżami abbażi tal-linji gwida li kienu japplikaw fiż-żmien ta' meta ngħatat l-għajnuna. Minkejja d-dispożizzjonijiet tal-punti 136, 137, u 138, il-Kummisjoni ser tapplika d-dispożizzjonijiet tal-Kapitolu 5 mill-1 ta' Awwissu 2014 meta teżamina l-għajnuna lill-fornituri tas-SIEĠ f'diffikultà, irrispettivament minn meta din l-għajnuna tkun ġiet innotifikata jew mogħtija. Meta, bis-saħħa tal-paragrafu 9 tal-Qafas tas-SIEĠ, il-Kummissjoni teżamina skont dawn il-linji gwida kwalunkwe għajnuna mogħtija lil fornitur tas-SIEĠ f'diffikultà qabel il-31 ta' Jannar 2012, se tqis li din l-għajnuna hija kompatibbli mas-suq intern jekk tikkonforma mad-dispożizzjonijiet tal-Qafas tas-SIEĠ, bl-eċċezzjoni tal-paragrafi 9, 14, 19, 20, 24, 39 u 60. Il-formula timmira li tistma l-fluss tal-flus operattiv negattiv tal-benefiċjarju fis-sena ta' qabel l-applikazzjoni għall-għajnuna (jew qabel l-għoti tal-għajnuna fil-każ tal-għajnuna mhux notifikata). Nofs dan l-ammont għandu jżomm lill-benefiċjarju fin-negozju għal perjodu ta' sitt xhur. Għaldaqstant, ir-riżultat tal-formola għandu jiġi diviż bi 2 għall-finijiet tal-punt 60. Għall-finijiet tal-punt 117 ir-riżultat tal-formula irid jiġi mmultiplikat b'1,5. Din il-formula tista' tiġi applikata biss meta ir-riżultat ikun ammont negattiv. Jekk twassal għal riżultat pożittiv, jeħtieġ li tiġi ppreżentata spejgazzjoni ddettaljata li turi li l-benefiċjarju huwa impriża f'diffikultà kif hemm definit fil-punt 20. Eżempju: Billi r-riżultat tal-formula huwa ogħla minn EUR 10 miljun, il-proċedura aċċellerata deskritta fil-punt 121 ma tistax tintuża. Barra minn hekk, f'dan l-eżempju, jekk l-ammont tal-għajnuna għas-salvataġġ jaqbeż l-EUR 20 miljun jew l-ammont tal-appoġġ temporanju għar-ristrutturar jaqbeż is-EUR 60 miljun, l-ammont ta' għajnuna irid jiġi adegwatament iġġustifikat bil-preżentazzjoni ta' pjan ta' likwidità li jistabbilixxi l-ħtiġijiet ta' likwidità tal-benefiċjarju. Dan l-Anness jistabbilixxi tabella indikattiva ta' kontenuti għal pjan ta' ristrutturar, biex tassisti lill-Istati Membri u lill-Kummissjoni fit-tħejjija u r-rieżami tal-pjanijiet ta' ristrutturar tagħhom bl-aktar mod effiċjenti possibbli. L-informazzjoni stabbilita hawn taħt hija mingħajr preġudizzju għar-rekwiżiti aktar dettaljati stabbiliti fil-linji gwida li jikkonċernaw il-kontenut ta' pjan ta' ristrutturar u l-kwistjonijiet l-oħrajn li għandhom jintwerew mill-Istat Membru kkonċernat. Deskrizzjoni tal-benefiċjarju Deskrizzjoni tas-suq jew is-swieq fejn jopera l-benefiċjarju It-turija tat-tbatija soċjali li l-għajnuna timmira li tipprevjeni jew il-falliment tas-suq li timmira li tindirizza, tqabbil ma' xenarju alternattiv kredibbli li ma jinvolvix għajnuna mill-Istat, dimostrazzjoni ta' kif tali objettiv jew objettivi ma jintlaħqux, jew kieku jintlaħqu fi grad inferjuri, fil-każ tax-xenarju alternattiv. Deskrizzjoni tas-sorsi tad-diffikultajiet tal-benefiċjarju (inkluża valutazzjoni tar-rwol ta' kwalunkwe nuqqas fil-mudell tan-negozju tal-benefiċjarju jew fis-sistema ta' governanza korporattiva li ħolqu dawn id-diffikultajiet, u kemm dawn id-diffikultajiet setgħu ġew evitati permezz ta' azzjoni ta' ġestjoni xierqa u f'waqtha) u analiżi SWOT Dekrizzjoni ta' pjanijiet possibbli biex jiġu rrimedjati l-problemi tal-benefiċjarju u t-tqabbil ta' dawn il-pjanijiet f'termini tal-ammont tal-għajnuna mill-Istat meħtieġa u r-riżultati antiċipati ta' dawn il-pjanijiet Deskrizzjoni tal-intervent mill-Istat, id-dettalji kompluti ta' kull miżura mill-Istat (inkluża l-forma, l-ammont u r-rimunerazzjoni ta' kull miżura) u t-turija li l-istrumenti tal-għajnuna mill-Istat magħżulin huma xierqa għall-kwistjonijiet li huma maħsuba biex jindirizzaw Ħarsa ħafifa lejn il-proċess biex jiġi implimentat il-pjan preferut bil-għan li jkun hemm ritorn lejn il-vijabbiltà tal-benefiċjarju fuq terminu twil fi żmien raġonevoli (fil-prinċipju, ma għandux jaqbeż it-tliet snin), inkluża skeda ta' azzjonijiet u kalkolu tal-kostijiet ta' kull azzjoni Pjan ta' negozju li jistabbilixxi l-projezzjonijiet finanzjarji għall-ħames snin li ġejjin u li juri r-ritorn lejn il-vijabbiltà fuq terminu twil Turija li reġa' hemm vijabbiltà kemm f'xenarju ta' referenza kif ukoll f'xenarju pessimistiku, preżentazzjoni u ġustifikazzjoni abbażi ta' stħarriġ tas-suq tas-suppożizzjonijiet użati u ta' analiżi tas-sensittività Miżuri proposti ta' kontribuzzjoni proprja u ta' qsim tal-piżijiet Miżuri proposti biex jillimitaw id-distorsjonijiet tal-kompetizzjoni Il-Kunsill tal-Unjoni Ewropea ddeċieda li l-persuni u l-entitajiet li jidhru fl-Annessi msemmija hawn fuq għandhom jiġu inklużi fil-lista ta' persuni u entitajiet soġġetti għall-miżuri restrittivi previsti fid-Deċiżjoni tal-Kunsill 2014/145/PESK u fir-Regolament tal-Kunsill (UE) Nru 269/2014 dwar miżuri restrittivi fir-rigward ta' azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukraina. Ir-raġunijiet għad-deżinjazzjoni ta' dawk il-persuni jidhru fl-entrati rilevanti f'dawk l-Annessi. Qed tinġibed l-attenzjoni tal-persuni u l-entitajiet ikkonċernati għall-possibbiltà li ssir applikazzjoni lill-awtoritajiet kompetenti tal-Istat(i) Membru/i rilevanti kif indikat fis-siti elettroniċi fl-Anness II għar-Regolament tal-Kunsill (UE) Nru 269/2014, sabiex jiksbu awtorizzazzjoni biex jużaw il-fondi ffriżati għal ħtiġijiet bażiċi jew ħlasijiet speċifiċi (ara l-Artikolu 4 tar-Regolament). Il-persuni u l-entitajiet kkonċernati jistgħu jressqu talba lill-Kunsill, flimkien ma' dokumentazzjoni ta' sostenn, li d-deċiżjoni li jiġu inklużi fil-listi msemmija hawn fuq għandha tiġi kkunsidrata mill-ġdid, fl-indirizz li ġej: Qed tinġibed ukoll l-attenzjoni tal-persuni u l-entitajiet ikkonċernati għall-possibbiltà li jikkontestaw id-deċiżjoni tal-Kunsill quddiem il-Qorti Ġenerali tal-Unjoni Ewropea, f'konformità mal-kondizzjonijiet stipulati fit-tieni paragrafu tal-Artikolu 275, u r-raba' u s-sitt paragrafi tal-Artikolu 263, tat-Trattat dwar il-Funzjonament tal-Unjoni Ewropea. L-attivitajiet kummerċjali tal-impriżi kkonċernati huma: għal Oracle Corporation, l-iżvilupp, il-manifattura u d-distribuzzjoni ta' softwer għall-impriżi, inkluż middleware, softwer tad-dejtabejżis u softwer għall-applikazzjonijiet għall-impriżi u servizzi relatati, kif ukoll ħardwer għall-impriżi, inklużi servers, apparat tad-dejtabeljżis u ħażna. MICROS Systems, Inc.: l-iżvilupp, il-manifattura u d-distribuzzjoni ta' ħardwer, softwer u servizzi għall-industrija tal-bejgħ bl-imnut u tal-industrija tal-ospitalità (lukandi, ristoranti, barijiet, casinos u postijiet oħra). Wara eżami preliminari, il-Kummissjoni tqis li t-tranżazzjoni notifikata tista' taqa' fil-kamp ta' applikazzjoni tar-Regolament dwar l-Għaqdiet. Madankollu, id-deċiżjoni finali dwar dan il-punt hija riżervata. Il-Kummissjoni tistieden lill-partijiet terzi interessati biex iressqu l-kummenti li jista' jkollhom dwar l-operazzjoni proposta lill-Kummissjoni. Il-kummenti jridu jaslu għand il-Kummissjoni mhux aktar tard minn 10 ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni bil-faks (+32 22964301), bl-e-Mail lil COMP-MERGER-REGISTRY@ec.europa.eu jew bil-posta, bin-numru ta' referenza M.7334 — Oracle/MICROS, fl-indirizz li ġej: